CELEX: 52019PC0077
Language: lv
Date: 2019-02-12
Title: Priekšlikums PADOMES LĒMUMS par nostāju, kas Eiropas Savienības vārdā ir jāieņem Narkotisko vielu komisijas sešdesmit otrajā sanāksmē attiecībā uz narkotisko vielu iekļaušanu vielu sarakstā Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulās

EIROPAS KOMISIJA
            Briselē, 12.2.2019
            COM(2019) 77 final
            2019/0037(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā ir jāieņem Narkotisko vielu komisijas sešdesmit otrajā sanāksmē attiecībā uz narkotisko vielu iekļaušanu vielu sarakstā Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulās
            
               
         
         
            
               PASKAIDROJUMA RAKSTS
            
            
               1.Priekšlikuma priekšmets
            
            
               Šis priekšlikums attiecas uz lēmumu, ar ko nosaka nostāju, kas Savienības vārdā jāieņem Narkotisko vielu komisijā (CND) par to izmaiņu pieņemšanu, ko, pamatojoties uz Starptautiskās Narkotiku kontroles padomes (INCB) ieteikumiem, paredzēts izdarīt Apvienoto Nāciju Organizācijas (ANO) 1988. gada Konvencijā pret narkotisko un psihotropo vielu nelegālu apriti.
            
            
               2.Priekšlikuma konteksts
            
            
               2.1.Apvienoto Nāciju Organizācijas (ANO) 1988. gada Konvencija pret narkotisko un psihotropo vielu nelegālu apriti
            
            
               Apvienoto Nāciju Organizācijas (ANO) 1988. gada Konvencijas pret narkotisko un psihotropo vielu nelegālu apriti (“Konvencija”) mērķis ir veicināt sadarbību starp pusēm, lai tās varētu efektīvāk risināt dažādos aspektus, kas saistīti ar narkotisko vielu un psihotropo vielu nelegālu apriti, kurai ir starptautiska dimensija. Pildot saistības, kas izriet no Konvencijas, puses atbilstoši savām attiecīgajām valsts tiesību sistēmām veic vajadzīgos pasākumus, arī likumdošanas un administratīvos pasākumus. 
            
            
               Konvencija stājās spēkā 1990. gada 11. novembrī.
            
            
               ES
                  1
                un tās dalībvalstis ir Konvencijas puses.
            
            
               2.2.Narkotisko vielu komisija (CND)
            
            
               CND ir ANO Ekonomikas un sociālo lietu padomes (ECOSOC) komisija, un tās funkcijas un pilnvaras citustarp ir izklāstītas Konvencijā. Tā sastāv no 53 ANO dalībvalstīm, ko ievēlējusi ECOSOC. Pašlaik 11 dalībvalstis ir CND locekles ar tiesībām balsot. Savienībai Narkotisko vielu komisijā ir novērotājas statuss. 
            
            
               CND, ņemot vērā pušu iesniegtās piezīmes un INCB piezīmes un ieteikumus, kuros izklāstītais novērtējums ir noteicošais attiecībā uz zinātniskiem jautājumiem, un arī pienācīgi ņemot vērā citus būtiskus faktorus, var ar divu trešdaļu tās locekļu balsu vairākumu nolemt iekļaut vielu konvencijas tabulās.
            
            
               2.3.Paredzētie CND akti
            
            
               CND 2019. gada 14.–22. martā savā sešdesmit otrajā sanāksmē pieņems lēmumus par četru vielu, proti, 3,4-MDP-2-P-metilglicidāta (“PMK-glicidāts”), 3,4-MDP-2-P-metilglicīdskābes (“PMK-glicīdskābe”), alfa-fenilacetoacetamīda (AFAA) un jodūdeņražskābes, iekļaušanu Konvencijas tabulās (“paredzētie akti”).
            
            
               Saskaņā ar ANO Konvenciju CND lēmumi kļūst saistoši, ja vien kāda puse noteiktajā termiņā nav iesniegusi lēmumu pārskatīšanai ECOSOC
                  2
               . ECOSOC lēmumi šajā jautājumā ir galīgi. Paredzētie akti kļūs pusēm saistoši saskaņā ar Konvencijas 12. pantu, kas tā attiecīgajās daļās paredz: 
            
            
               ikvienu CND lēmumu, kas pieņemts saskaņā ar šo pantu, ģenerālsekretārs paziņo visām valstīm un citiem subjektiem, kas ir Konvencijas puses vai ir tiesīgi kļūt par Konvencijas pusēm, un INCB. Šāds lēmums kļūst pilnībā piemērojams attiecībā uz katru pusi, kad pēc šāda paziņojuma pagājušas simt astoņdesmit dienas; 
            
            
               saskaņā ar minēto pantu pieņemtos CND lēmumus var pārskatīt ECOSOC pēc jebkuras puses pieprasījuma, kas iesniegts simt astoņdesmit dienas pēc lēmuma paziņošanas dienas. Pārskatīšanas pieprasījumu kopā ar visu attiecīgo informāciju, kas ir pārskatīšanas pieprasījuma pamatā, nosūta ģenerālsekretāram; 
            
            
               ģenerālsekretārs nosūta pārskatīšanas pieprasījuma un attiecīgās informācijas kopiju CND, INCB un visām pusēm, uzaicinot tās deviņdesmit dienu laikā iesniegt piezīmes. Visas saņemtās piezīmes iesniedz izskatīšanai ECOSOC; 
            
            
               ECOSOC var apstiprināt vai atcelt CND lēmumu. Paziņojumu par ECOSOC lēmumu nosūta visām valstīm un citiem subjektiem, kas ir Konvencijas puses vai ir tiesīgi kļūt par Konvencijas pusēm, CND un INCB.
            
            
               3.Savienības vārdā ieņemamā nostāja
            
         
         
            
               Komisija 2018. gada 19. decembrī tika informēta, ka INCB iesaka pievienot trīs vielas, proti, 3,4-MDP-2-P-metilglicidātu (“PMK-glicidātu”), 3,4-MDP-2-P-metilglicīdskābi (“PMK-glicīdskābe”) un alfa-fenilacetoacetamīdu (AFAA), Konvencijas I tabulā. Attiecībā uz ceturto vielu, proti, jodūdeņražskābi, INCB iesaka uz to neattiecināt kontroli Konvencijas ietvaros.
            
            
               INCB novērtējums liecina, ka trīs vielas, proti, 3,4-MDP-2-P-metilglicidāts (“PMK-glicidāts”), 3,4-MDP-2-P-metilglicīdskābe (“PMK-glicīdskābe”) un alfa-fenilacetoacetamīds (AFAA), bieži tiek izmantotas, lai nelegāli izgatavotu attiecīgi MDMA un radniecīgas vielas; 3,4-MDP-2-P un pēc tam MDMA un radniecīgas vielas; kā arī amfetamīnu un metamfetamīnu. Ir pierādījumi, ka minēto narkotisko vielu un psihotropo vielu nelegālās izgatavošanas apjoms un mērogs rada nopietnas sabiedrības veselības vai sociālās problēmas tādā mērā, kas pamato starptautiskās kontroles piemērošanu šīm vielām. Attiecībā uz ceturto vielu, proti, jodūdenražkābi, INCB uzskata, ka ar starptautisko kontroli nevarētu reāli samazināt nelegāli izgatavotā metamfetamīna un amfetamīna pieejamību. 
            
            
               MDMA un radniecīgu vielu un metamfetamīna un amfetamīna nelegāla izgatavošana Savienībā ir nopietna problēma. Šīs nelegāli izgatavotās narkotiskās vielas un psihotropās vielas Savienībā rada būtiskas sabiedrības veselības un sociālās problēmas. Turklāt organizētās noziedzības grupas, kad darbojas Savienībā, arī nelegāli eksportē šīs narkotiskās vielas un psihotropās vielas uz trešām valstīm. 
            
            
               Tādējādi Savienības dalībvalstīm būtu jāpauž nostāja Narkotisko vielu komisijā, atbalstot 3,4-MDP-2-P-metilglicidāta (“PMK-glicidāts”), 3,4-MDP-2-P-metilglicīdskābes (“PMK-glicīdskābe”) un alfa-fenilacetoacetamīda (AFAA) pievienošanu Konvencijas I tabulā un Konvencijas ietvaros veiktas kontroles neattiecināšanu uz jodūdeņražskābi.
            
            
               Izmaiņas Konvencijas tabulās tieši ietekmē Savienības tiesību aktu tvērumu narkotisko vielu prekursoru kontroles jomā, jo Konvencijas tabulās iekļautās vielas ir jāietver Savienības tiesību aktos
                  3
               . Lai to nodrošinātu, Komisija ir pilnvarota pieņemt deleģētos aktus.
            
            
               4.Juridiskais pamats
            
            
               4.1.Procesuālais juridiskais pamats
            
            
               4.1.1.Principi
            
            
               Līguma par Eiropas Savienības darbību (LESD) 218. panta 9. punktā ir paredzēti lēmumi, kas nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.
            
            
               LESD 218. panta 9. punktu piemēro neatkarīgi no tā, vai Savienība ir attiecīgās struktūras dalībniece vai nolīguma puse
                  4
               .
            
            
               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  5
               .
            
            
               4.1.2.Piemērošana konkrētajā gadījumā
            
            
               Narkotisko vielu komisija ir struktūra, kas izveidota ar nolīgumu, proti, Apvienoto Nāciju Organizācijas Konvenciju pret narkotisko un psihotropo vielu nelegālu apriti.
            
            
               Akti, ko Narkotisko vielu komisija ir aicināta pieņemt, ir akti ar juridiskām sekām. Paredzētie akti saskaņā ar 12. pantu Apvienoto Nāciju Konvencijā pret narkotisko un psihotropo vielu nelegālu apriti būs saistoši starptautisko tiesību ietvaros, un tie var būtiski ietekmēt ES tiesību aktu saturu, proti, Padomes 2004. gada 22. decembra Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm, un Eiropas Parlamenta un Padomes 2004. gada 11. februāra Regulu par narkotisko vielu prekursoriem. Tas skaidrojams ar to, ka izmaiņas Konvencijas tabulās tieši ietekmē Savienības tiesību aktu tvērumu narkotisko vielu prekursoru kontroles jomā, jo Konvencijas tabulās iekļautās vielas ir jāietver Savienības tiesību aktos.
            
            
               Paredzētie akti nepapildina un negroza nolīgumā noteikto iestāžu sistēmu.
            
            
               Tāpēc ierosinātā lēmuma procesuālais juridiskais pamats ir LESD 218. panta 9. punkts.
            
            
               4.2.Materiālais juridiskais pamats
            
            
               4.2.1.Principi
            
            
               Saskaņā ar LESD 218. panta 9. punktu pieņemamā lēmuma materiālais juridiskais pamats galvenokārt ir atkarīgs no to paredzēto aktu mērķa un satura, par kuriem Savienības vārdā tiek ieņemta nostāja. Ja paredzētajiem aktiem ir divi mērķi vai divi komponenti un viens ir atzīstams par galveno, bet otrs nav būtisks, tad lēmums, ko pieņem saskaņā ar LESD 218. panta 9. punktu, jābalsta uz vienu materiālo juridiskā pamatu, proti, to, ko prasa galvenais vai dominējošais mērķis vai komponents.
            
            
               4.2.2.Piemērošana konkrētajā gadījumā
            
         
         
            
               Paredzēto aktu galvenais mērķis un saturs attiecas uz kopējo tirdzniecības politiku.
            
            
               Tāpēc ierosinātā lēmuma materiālais juridiskais pamats ir Līguma par Eiropas Savienības darbību 207. pants.
            
            
               4.3.Secinājumi
            
            
               Ierosinātā lēmuma juridiskajam pamatam vajadzētu būt LESD 207. pantam saistībā ar LESD 218. panta 9. punktu.
            
            
               5.Paredzēto aktu publicēšana
            
            
               Tā kā ar Narkotisko vielu komisijas aktiem tiks grozītas tabulas Apvienoto Nāciju Organizācijas Konvencijā pret narkotisko un psihotropo vielu nelegālu apriti, tad ir lietderīgi tos pēc pieņemšanas publicēt Eiropas Savienības Oficiālajā Vēstnesī.
            
            
               2019/0037 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas Eiropas Savienības vārdā ir jāieņem Narkotisko vielu komisijas sešdesmit otrajā sanāksmē attiecībā uz narkotisko vielu iekļaušanu vielu sarakstā Apvienoto Nāciju Organizācijas Konvencijas pret narkotisko un psihotropo vielu nelegālu apriti tabulās
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Apvienoto Nāciju Organizācijas 1988. gada Konvencija pret narkotisko un psihotropo vielu nelegālu apriti (“konvencija”) stājās spēkā 1990. gada 11. novembrī un Eiropas Ekonomikas kopienas vārdā tika noslēgta ar Padomes Lēmumu 90/611/EEK
                  6
               . 
            
            
               (2)Saskaņā ar Konvencijas 12. panta 2.–7. punktu Konvencijas tabulās, kurās ir uzskaitīti narkotisko vielu prekursori, var pievienot jaunas vielas.
            
            
               (3)Narkotisko vielu komisijai tās sešdesmit otrajā sanāksmē 2019. gada 14.–22. martā Vīnē būtu jāpieņem lēmums par četru jaunu vielu iekļaušanu Konvencijas tabulās. 
            
            
               (4)Ir lietderīgi noteikt nostāju, kas Savienības vārdā ir jāieņem Narkotisko vielu komisijā tās sešdesmit otrajā sanāksmē 2019. gada 14.–22. martā Vīnē, jo lēmumi būs saistoši Savienībai un var būtiski ietekmēt Savienības tiesību aktu saturu, proti, Padomes 2004. gada 22. decembra Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm
                  7
               , un Eiropas Parlamenta un Padomes 2004. gada 11. februāra Regulu (EK) Nr. 273/2004 par narkotisko vielu prekursoriem
                  8
               . 
            
            
               (5)Starptautiskās Narkotiku kontroles padomes novērtējums liecina, ka trīs vielas, proti, 3,4-MDP-2-P-metilglicidāts (“PMK-glicidāts”), 3,4-MDP-2-P-metilglicīdskābe (“PMK-glicīdskābe”) un alfa-fenilacetoacetamīds (AFAA), bieži tiek izmantotas, lai nelegāli izgatavotu attiecīgi MDMA un radniecīgas vielas; 3,4-MDP-2-P un pēc tam MDMA un radniecīgas vielas; kā arī amfetamīnu un metamfetamīnu. Ir pierādījumi, ka minēto narkotisko vielu un psihotropo vielu nelegālās izgatavošanas apjoms un mērogs rada nopietnas sabiedrības veselības vai sociālās problēmas tādā mērā, kas pamato starptautiskās kontroles piemērošanu šīm vielām. Attiecībā uz ceturto vielu, proti, jodūdeņražskābi, Starptautiskā Narkotiku kontroles padome uzskata, ka ar starptautisko kontroli nevarētu reāli samazināt nelegāli izgatavotā metamfetamīna un amfetamīna pieejamību. MDMA un radniecīgu vielu un metamfetamīna un amfetamīna nelegāla izgatavošana Savienībā ir nopietna problēma. Šīs nelegāli izgatavotās narkotiskās vielas un psihotropās vielas Savienībā rada būtiskas sabiedrības veselības un sociālās problēmas. Turklāt organizētās noziedzības grupas, kad darbojas Savienībā, arī nelegāli eksportē šīs narkotiskās vielas un psihotropās vielas uz trešām valstīm.
            
            
               (6)Savienības nostāja ir jāpauž tām Savienības dalībvalstīm, kuras ir Narkotisko vielu komisijas locekles,
            
         
         
            
               IR PIEŅĒMUSI ŠO LĒMUMU.
            
            
               1. pants
            
            
               Nostāja, kas Savienības vārdā ir jāieņem Narkotisko vielu komisijas sešdesmit otrajā sanāksmē, ir šāda:
            
            
               - Konvencijas I tabulā iekļaut 3,4-MDP-2-P-metilglicidātu (“PMK-glicidāts”), 3,4-MDP-2-P-metilglicīdskābi (“PMK-glicīdskābe”) un alfa-fenilacetoacetamīdu (AFAA);
            
            
               - Konvencijas ietvaros neattiecināt kontroli uz jodūdeņražskābi.
            
            
               2. pants
            
            
               Lēmuma 1. pantā minēto nostāju pauž Savienības dalībvalstis, kas ir Narkotisko vielu komisijas locekles.
            
            
               3. pants
            
            
               Šis lēmums ir adresēts dalībvalstīm.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        Padomes Lēmums (1990. gada 22. oktobris) par Apvienoto Nāciju Organizācijas Konvencijas pret narkotisko un psihotropo vielu nelikumīgu tirdzniecību noslēgšanu Eiropas Ekonomikas kopienas vārdā (OV L 326, 24.11.1990., 56. lpp.).
               
               
                  
                     (2)
                  
                        1988. gada ANO Konvencijas 12. panta 7. punkts.
               
               
                  
                     (3)
                  
                        PADOMES REGULA (EK) Nr. 111/2005 (2004. gada 22. decembrī), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm (OV L 22, 26.1.2005., 1. lpp.) un Eiropas Parlamenta un Padomes Regula (EK) Nr. 273/2004 (2004. gada 11. februāris) par narkotisko vielu prekursoriem (OV L 47, 18.2.2004., 1. lpp.).
               
               
                  
                     (4)
                  
                        Eiropas Savienības Tiesas 2014. gada 7. oktobra spriedums, Vācija/Padome, Lieta C-399/12, ECLI:EU:C:2014:2258, 64. punkts. 
               
               
                  
                     (5)
                  
                        Eiropas Savienības Tiesas 2014. gada 7. oktobra spriedums, Vācija/Padome, Lieta C-399/12, ECLI:EU:C:2014:2258, 61.–64. punkts. 
               
               
                  
                     (6)
                  
                        OV L 326, 24.11.1990., 56. lpp.
               
               
                  
                     (7)
                  
                        OV L 22, 26.1.2005., 1. lpp.
               
               
                  
                     (8)
                  
                        OV L 47, 18.2.2004., 1. lpp.